钦定古今图书集成/明伦汇编/氏族典/第340卷 > 刘哈剌八都鲁
## 钦定古今图书集成/明伦汇编/氏族典/第340卷 > 刘哈剌八都鲁

按《元史刘哈剌八都鲁传》：“哈剌八都鲁，河东人，本姓
刘氏，世业医。至元八年，以近臣言召见，留侍左右。初
赐名哈剌斡脱赤。十七年，擢太医院管勾。昔里吉叛
宗王别里铁穆而奉命往征之，哈剌八都鲁从行，王
奏为其府长史，进击昔里吉，大破擒之。王命哈剌八
都鲁献俘行宫，以功授和林等处宣慰副使。二十三”
年，升同知宣慰司事。二十四年，升宣慰使，帝更其名
曰“察罕斡脱赤。”二十七年，迁正奉大夫、河东山西道
宣慰使。居二年，召还，以为肇州宣慰使，别赐名曰“哈
剌八都鲁。”三十一年，以为咸平宣慰使。元贞元年，召
为御史中丞，行至懿州，病卒。